শাসকদল সূত্রে খবর, তফসিলি মহিলা সভাধিপতি পদে দলের ঠিক করা প্রার্থীর বিরুদ্ধে দলের অন্য গোষ্ঠীর প্রার্থীর নাম বিজেপির পক্ষ থেকে প্রস্তাব হতে পারে। তাই কোনও ঝুঁকি না নিয়ে মহাসচিব ঝাড়গ্রামে হাজির থাকছেন। কে সভাধিপতি হবেন আর কে সহ-সভাধিপতি হবেন তা চূড়ান্ত করেছেন তৃণমূলের শীর্ষ নেতৃত্ব। মুখ বন্ধ খাম বুধবার সকালে পার্থই নিয়ে আসবেন বলে তৃণমূল সূত্রে খবর।তৃণমূলের এক প্রবীণ জেলা নেতার ব্যাখ্যা, ঝাড়গ্রাম জেলার ৭৯ টি গ্রাম পঞ্চায়েতের মধ্যে ২১ টি-তে বোর্ড গড়েছে বিজেপি। শাসক শিবিরে ভাঙন ধরিয়ে তৃণমূলের অন্য গোষ্ঠীর সমর্থনে দু’একটি পঞ্চায়েত যেমন বিজেপি দখল করেছে, তেমনই গেরুয়া শিবিরের সমর্থনেও এক দু’টি গ্রাম পঞ্চায়েতে তৃণমূলের প্রস্তাবিত প্রার্থীর পরিবর্তে শাসক দলের অন্য গোষ্ঠীর প্রধান নির্বাচিত হয়ে গিয়েছেন।